**LOVE FOR**

**LEDERNES HOVEDORGANISATION**

**LUFTFARTSAFDELINGEN**

**FORMÅL**

Afdelingens formål er:

**A.**

At støtte afdelingens medlemmer og Ledernes Luftfartssektion i bestræbelserne på at skabe optimale forhold for vore medlemmer i de enkelte virksomheder.

**B.**

At støtte hovedforeningen og Ledernes Luftfartssektion i bestræbelserne på at samle arbejdsledere og funktionærer, som ifølge deres stillinger bør være tilsluttet Ledernes Hovedorganisation og derved fremme medlemmernes interesser i overensstemmelse med hovedforeningens formål og vedtægter.

**§ 1. Medlemskab.**

Medlem af afdelingen er ethvert medlem af Hovedforeningen, som har været eller er ansat i en virksomhed indenfor luftfartsbranchen.

Enten helt eller delvis har fået overdraget ret til at lede og fordele arbejdet og/eller til at anvende passende arbejdskraft

Optages kan funktionærer, der opfylder ovenstående betingelser samt betaler det af generalforsamlingen fastsatte kontingent.

En medarbejder, der opfylder betingelserne og ønsker at være medlem af Ledernes Luftfartssektion kan ikke samtidig

være medlem af en anden faglig organisation, indenfor det overenskomstområde, som sektionen tegner.

**§ 2. Generalforsamling.**

1. Der afholdes ordinær generalforsamling i luftfartsafdelingen hvert år ifebruar måned. Generalforsamlingen er afdelingens højeste myndighed.
2. Generalforsamlingen indkaldes med 16 dages varsel ved annoncering på afdelingens hjemmeside og pr. e-mail i det omfang afdelingen har medlemmets e-mail adresse.
3. Dagsordnen skal mindst indeholde følgende:

Valg af dirigent

Valg af stemmeudvalg

Formandens beretning

Regnskab

Indkomne forslag, herunder forslag til lovændringer

Fastsættelse af honorar

Valg i henhold til §3

Eventuelt

1. Forslag, som ønskes behandlet på generalforsamlingebn, skal være formanden i hænde senest 14 dage før generalforsamlingen.
2. På generalforsamlingen aflægger formanden beretning og revideret regnskab forelægges.
3. Ved afstemning på generalforsamlingen benyttes almindeligt stemmeflertal. Ved uafgjort afstemning skal forslag bortfalde. Dette gælder ikke personvalg.
4. Skriftlig afstemning skal ske, såfremt 5 fremmødte eller bestyrelsen stiller krav herom.
5. Hvis der i forbindelse med valg af formand opstiller mere end en kandidat, og den kandidat, som får flest stemmer ikke opnår 50% af afdelingens stemmer, skal afstemningen sendes til urafstemning.
6. Passive medlemmer har ikke stemmeret på generalforsamlingen.

Procedure:

Hvis det i forbindelse med valg af formand bliver nødvendigt at anvende urafstemning, skal der på pågældende generalforsamling nedsættes et stemmeudvalg bestående af 3 personer (medlemmer) som kommer fra forskellige grupper. Stemmeudvalget skal tilse at bestyrelsen senest 8 dage efter respektive generalforsamling har tilsendt samtlige medlemmer afstemningsmateriale samt frankeret svarkuvert.

Svarkuverten returneres til LH´s hovedforening og skal være modtaget i hovedforeningen senest den dato, som vil fremgå af afstemningsmaterialet.

Svarkuverter, som modtages efter denne dato, vil blive betragtet som ugyldige.

Stemmeudvalget vil herefter optælle de afgivne stemmer, hvorefter resultatet af urafstemningen vil blive meddelt på en intern skrivelse fra bestyrelsen.

**§ 3. Afdelingsbestyrelsen.**

1. For at kunne vælges til luftfartsafdelingens bestyrelse skal man være medlem af Luftfartssektionens bestyrelse.
2. Bestyrelsen i luftfartsafdelingen består af formand, som vælges for 2 år på ulige årstal, og 6 bestyrelsesmedlemmer. Formanden vælges på den ordinære generalforsamling.
3. Formanden skal lede bestyrelse og afdelingsmøder samt varetage medlemmernes interesser fagligt og økonomisk og virke inspirerende og igangsættende med aktiviteter indenfor afdelingens mål.
4. Bestyrelsen vælger af sin midte næstformand og sekretær.
5. Generalforsamlingen vælger kasserer, 2 revisorer og revisorsuppleanter. Funktionstiden er 2 år. Kassereren vælges på lige årstal.
6. 1 revisor og suppleant afgår hvert år.
7. Valgene finder sted på den ordinære generalforsamling (på forlangende ved skriftlig afstemning)
8. Genvalg kan finde sted.
9. De foreslåede skal, såfremt lovligt forfald ikke rettidigt er anmeldt, være til stede på generalforsamlingen, for de valgbare.
10. Formandens, sekretærens, kassererens og revisorens honorar fastsættes af generalforsamlingen.
11. Formanden og de øvrige bestyrelsesmedlemmer skal fratræde ved udgangen af den måned, hvor de når pensionsalderen.
12. Kun aktive medlemmer er valgbare til afdelingsbestyrelsen.
13. Bestyrelsesmedlemmerne forpligter sig til diskretion overfor uvedkommende angående drøftelser og vedtagelser på møderne.
14. Ved afstemning i bestyrelsen og stemmerne står lige, er formandens stemme afgørende.

**§ 4. Regnskab.**

1. Luftfartsafdelingens kasserer fører regnskabet overfor indtægter og udgifter.

Regnskabsåret er kalenderåret, og regnskabet skal være afsluttet inden februar måneds udgang. De valgte revisorer gennemgår regnskabet talmæssigt og kritisk. Ved revisionsmøder skal kassereren og formanden deltage.

1. Hvis afdelingens kasse indeholder over kr. 2000, skal dette indsættes på girokonto eller i et anerkendt pengeinstitut, og kan kun hæves af kassereren eller i hans forfald af formanden sammen med næstformanden.

**§ 5. Ekstraordinær generalforsamling.**

Ekstraordinær generalforsamling kan afholdes, når bestyrelsen finder det nødvendigt, eller når mindst 10 procent af afdelingens medlemmer ønsker det. Begæring herom indsendes skriftligt til formanden, som herefter indvarsler generalforsamlingen til afholdelse indenfor et tidsrum af 8 uger.

**§ 6. Lovændring**

Ændring af disse love kan kun finde sted på generalforsamlingen

**§ 7. Ophævelse af afdelingen**.

1. Forslag om afdelingens ophævelse skal gennem formanden indgives til bestyrelsen, som da forelægger forslaget for en generalforsamling. Afdelingen kan ikke ophæves, med mindre 75 procent af afdelingens medlemmer ved skriftlig afstemning stemmer herfor.
2. Såfremt der ikke er det nødvendige antal stemmer tilstede, indkaldes til ny generalforsamling med mindst 14 dages varsel, og beslutningen om ophævelse kan vedtages, hvis 75 procent af de fremmødte stemmer herfor.
3. Hvis det således vedtages at ophæve afdelingen, tager en ny generalforsamling bestemmelse om anvendelse af afdelingens midler og ejendele.

\*\*\*\*\*\*\*\*\*\*\*

Disse ændringer er vedtaget på generalforsamlingen den 20. februar 2013